คลัง ชี้เวียดลดค่าดองไม่กระทบไทย
รมว.คลัง เตรียมทบทวนมาตรการภาษีอสังหาฯ หลังประเมิน เศรษฐกิจผ่านวิกฤติ
12 ก.พ. 2553

รมว.คลัง เตรียมทบทวนมาตรการภาษีอสังหาฯ หลังประเมิน เศรษฐกิจผ่านวิกฤติ
นายกรณ์ จาติกวณิชย์ รมว.คลัง กล่าวว่า การที่ประเทศเวียดนามลดค่าเงินดอง 3.4 % จะไม่ส่งผลกระทบกับประเทศไทย ทั้งในเรื่องการเกรงกำไรค่าเงิน และการส่งออก ทั้งนี้ คาดว่า ประเทศเวียดนามอาจจะต้องลดค่าเงินดองลงอีก เพื่อสะท้อนกับสภาพเศรษฐกิจที่แท้จริงของประเทศที่ขณะนี้มีปัญหา ทั้งการขาดดุลการค้า และ การขาดดุลบัญชีเดินสะพัด
รมว.คลัง กล่าวว่า กระทรวงการคลังจะมีการพิจารณาทบทวนการใช้มาตรการภาษีเพื่อกระตุ้นภาคอสังหาริมทรัพย์ก่อนที่จะถึงกำหนดสิ้นสุดมาตรการในเดือน มี.ค.นี้ ซึ่งเบื้องต้นประเมินว่าเศรษฐกิจได้ผ่านพ้นวิกฤติไปแล้ว ขณะนี้จะต้องให้ความสำคัญต่อการรักษาวินัยการเงินการคลัง และยังต้องดูถึงความเป็นธรรมต่อธุรกิจอื่น ๆ ที่ไม่ได้รับมาตรการยกเว้นภาษีส่วนนี้ด้วย        
"รัฐบาลจำเป็นต้องรักษาวินัยการเงินการคลังและความศักดิ์สิทธิ์ของนโยบาย ซึ่งหากมีนโยบายที่สามารถตอบโจทย์ได้เราก็ต้องคงความเด็ดขาด ถ้าโจทย์เปลี่ยนไปหรือนโยบายแก้ได้แล้วก็ต้องพิจารณาปรับเปลี่ยนหรือยกเลิกมาตรการเพื่อรักษาวินัย ไม่ใช่เอาใจทุกคน"นายกรณ์ กล่าว 
นายกรณ์ ยังเห็นว่า แม้เศรษฐกิจจะปรับตัวดีขึ้นแล้ว แต่รัฐบาลยังจำเป็นต้องจัดทำงบประมาณขาดดุลต่อไปเพื่อกระตุ้นเศรษฐกิจให้เติบโตต่อเนื่องในปี 53 และ 54 แต่ในปีงบประมาณ 54 คาดว่าจะจัดเก็บรายได้เพิ่มขึ้นจากประมาณการ น่าจะส่งผลให้มีการใช้เงินนอกงบประมาณน้อยลง
อย่างไรก็ตาม รัฐบาลก็ยังพร้อมกู้เงินต่างประเทศเพื่อใช้ในการลงทุน โดยได้มีการเตรียมความพร้อมไว้แล้วหากการลงทุนของภาครัฐต้องมีการนำเข้าสินค้าที่ใช้เงินตราต่างประเทศ